text: Stigning i private jobs i Vejle
  24 maj 2013 kl. 14.27
  For første gang i årevis stiger antallet af jobs inden for forretningsservice og handel i Vejle. Samtidig falder antallet af offentlige arbejdspladser.
  Vejle ser ud til at have vendt den negative udvikling i beskæftigelsen, når det gælder jobs i den private sektor.
  Vejle Kommune har i 2012 fået 133 flere arbejdspladser inden for privat handel og service end i 2011. Det viser de nyeste tal fra Danmarks Statistik over beskæftigelsen.
  Beskæftigelsen er især vokset inden for forretningsservice, handel og transport.
  Det skyldes blandt andet Siemens, der har udvidet aktiviteterne.
  Samlet set er beskæftigelsen i Vejle dog faldet med 140, og det skyldes især et stort fald i antallet af jobs i den offentlige sektor. Tilbagegangen er størst på undervisningsområdet.
  